পার্বত্য চট্টগ্রামে বিরাজমান সমস্যার মূলে রয়েছে সেখানকার ভূমিবিরোধ বা ভূমি সমস্যা। বিষয়টি সুরাহার লক্ষ্যে সরকার ১৯৯৭ সালে স্বাক্ষরিত চুক্তির আলোকে প্রণয়ন করে ‘পার্বত্য ভূমিবিরোধ নিষ্পত্তি কমিশন আইন, ২০০১’। কিন্তু পার্বত্য চট্টগ্রাম আঞ্চলিক পরিষদের অসহযোগিতা, আপত্তি, বাধা প্রদান এবং হুমকির কারণে ভূমিবিরোধ নিষ্পত্তি কমিশন তেমন কোনো কাজই করতে পারেনি। অবশেষে আঞ্চলিক পরিষদের দাবি মেনে ২০১৬ সালের ১ আগস্ট মন্ত্রিপরিষদ ভূমিবিরোধ নিষ্পত্তি কমিশন আইনের ১৪টি সংশোধনী অনুমোদন করে, যা ৮ আগস্ট ২০১৬ প্রেসিডেন্টের স্বাক্ষরের পর কার্যকর হয়। বিষয়টি নিয়ে পার্বত্য চট্টগ্রামে বসবাসরত বৃহত্তর জনগোষ্ঠি বাঙালিদের মধ্যে উদ্বেগ ও উৎকণ্ঠা দেখা দিলে সরকারের পক্ষ থেকে বলা হয়, এতে কিছু শব্দগত ও টেকনিক্যাল পরিবর্তন ছাড়া তেমন কিছুই করা হয়নি। এ সংশোধনীর ফলে কেউ তাদের ভূমি থেকে উচ্ছেদ হবে না। তাই কারো ভূমি হারানোর আশঙ্কারও কিছু নেই। কিন্তু আইন সংশোধন হওয়ার পর ভূমিবিরোধ নিষ্পত্তি কমিশন তার দায়-দায়িত্ব সম্পন্ন করার পূর্বেই পার্বত্য চট্টগ্রাম আঞ্চলিক পরিষদের চেয়ারম্যান জ্যোতিরিন্দ্র বোধিপ্রিয় লারমা এক চিঠিতে তিন পার্বত্য জেলার সার্কেল চিফ, জেলা প্রশাসক, জেলা পরিষদ চেয়াম্যান, উপজেলা পরিষদ চেয়ারম্যান এবং হেডম্যানদের বিধিবহির্ভূতভাবে বন্দোবস্তকৃত জমির নামজারিসহ খাজনা/কর আদায় স্থগিত রাখার নির্দেশ দিয়েছেন। ফলে পার্বত্য ভূমিবিরোধ নিষ্পত্তির দিকে না গিয়ে বরং নতুন সংকটের দিকে মোড় নিয়েছে। যা অনেকটা পার্বত্য চট্টগ্রাম আঞ্চলিক পরিষদ কর্তৃক রাষ্ট্রকে চ্যালেঞ্জ করার পর্যায়ে চলে গেছে। আসলে এই ভূমিবিরোধ নিষ্পত্তি কমিশন, ভূমিবিরোধ নিষ্পত্তি কমিশন আইন-২০০১ এবং ভূমিবিরোধ নিষ্পত্তি কমিশন আইন সংশোধনী-২০১৬ এগুলোর পেছনে সরকারের আন্তরিকতা ও উদ্দেশ্য পার্বত্য ভূমিবিরোধ নিষ্পত্তি করা হলেও যাদের দাবির পরিপ্রেক্ষিতে এগুলো করা হয়েছে তাদের উদ্দেশ্য কিন্তু ভিন্ন। বিষয়টি স্পষ্ট হয়েছে গত ৪ আগস্ট ২০১৬ এক মানববন্ধন কর্মসূচিতে দেওয়া মেজর জেনারেল (অব.) সৈয়দ মুহাম্মদ ইবরাহিম বীরপ্রতীকের বক্তব্যে। তিনি বলেন, ‘১৯৮৭ সালে পার্বত্যাঞ্চলের এসব দেশদ্রোহীরা সরকারকে প্রস্তাব দিয়েছিলো পুরো বাংলাদেশ দু’টি ভাগে ভাগ করার। এক ভাগের নাম বাংলাদেশ যার রাজধানী ঢাকা। আর এক ভাগের নাম হবে জুম্মল্যান্ড যার রাজধানী রাঙাগামাটি। এই দু’টি অংশ মিলে একটি ফেডারেল সরকার হবে। তখন আমরা রাজি হইনি। কিন্তু বর্তমান এই ভূমি আইন বাস্তবায়নের ফলে দেশদ্রোহীদের সেই সপ্ন বাস্তবায়ন হবে।’